Diari Oficial de la Generalitat Valenciana


Sumari del DOGV 9361, del 14-06-2022 (2022/5517)

DECRET 80/2022, de 10 de juny, del Consell, de creació de la Comissió Assessora de Festes i Tradicions de la Comunitat Valenciana.
----------------------------------------------------------------------------------------------------------------------------------

### Dades del document

Número de DOGV
:   9361

Data del DOGV
:   14-06-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/5517


Data del document
:   10-06-2022

Organisme emissor
:   Presidència de la Generalitat

Tipus de document
:   Decret

Descriptors 

:   * administració regional
    * organització administrativa
    * legislació
    * patrimoni cultural

DECRET 80/2022, de 10 de juny, del Consell, de creació de la Comissió Assessora de Festes i Tradicions de la Comunitat Valenciana. [2022/5517]  
Les tradicions populars i les celebracions festives ocupen un lloc fonamental en el patrimoni cultural de la Comunitat Valenciana com a expressió de la identitat, de l'orgull i de la unió de la societat valenciana entorn d'uns símbols i uns béns immaterials que cal protegir i fer valdre.  
  
Nombroses festes i tradicions han sigut reconegudes amb els diferents graus d'interés i protecció que recullen les respectives normatives de patrimoni cultural i turisme. Són, per tant, un important llegat de caràcter immaterial que ha de protegir-se i millorar-se, assegurant la seua transmissió de generació en generació. En molts casos, la seua rellevància ha traspassat l'àmbit de la Comunitat i ha atret persones visitants que programen les seues vacances fent-les coincidir amb aquestes celebracions, i això ha generat una important activitat econòmica creadora de riquesa i ocupació.  
L'article 12 del nostre Estatut d'Autonomia estableix que «la Generalitat vetlarà per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana i el seu patrimoni històric. La Generalitat procurarà, així mateix, la protecció i defensa de la creativitat artística, científica i tècnica, en la forma que determine la llei competent».  
Amb la finalitat de contribuir a potenciar l'eficàcia en l'exercici d'aquestes atribucions, per mitjà d'aquest decret es crea la Comissió Assessora de Festes i Tradicions de la Comunitat Valenciana, adscrita a la Presidència de la Generalitat i concebuda per a contribuir a la promoció i difusió de les nostres festes i tradicions, amb la col·laboració del conjunt de la ciutadania i el seu teixit associatiu. Així mateix, i per a facilitar el desenvolupament de les funcions de la Comissió, es crea un comité executiu.  
La Llei 4/1998, d'11 de juny, del patrimoni cultural valencià, en l'article 3, estableix que «(?) la Generalitat promourà la divulgació del coneixement del patrimoni cultural valencià, tant a l'interior de la Comunitat Autònoma com fora d'aquesta (?)».  
Per la seua part, la Llei 2/2015, de 2 d'abril, de participació ciutadana de la Comunitat Valenciana, estableix, en l'article 43, que «la Generalitat fomentarà la participació ciutadana, de manera individual o col·lectiva, en la vida política, econòmica, cultural i social de la Comunitat Valenciana. Així mateix, impulsarà l'enfortiment del teixit associatiu, la implicació ciutadana en la formulació i l'avaluació de les polítiques públiques, així com la generació de cultura i hàbits participatius entre la ciutadania».  
Per tot això, d'acord amb els articles 21 i 33.2 de la Llei 5/1983, de 30 de desembre, del Consell, a proposta del president de la Generalitat, en virtut de les competències en matèria de patrimoni cultural i turisme atribuïdes en l'article 2 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i després de la deliberació prèvia del Consell, en la reunió de 10 de juny de 2022,  
  
  
DECRETE  
  
Article 1. Objecte  
1. Es crea la Comissió assessora per a la promoció i difusió de les festes i tradicions de la Comunitat Valenciana (d'ara en avant, la Comissió) com a òrgan col·legiat permanent per a l'assessorament i la consulta en matèria de difusió i promoció institucional de les festes i tradicions de la Comunitat, entenent-se, com a accions de difusió i promoció, les relatives a campanyes i publicacions institucionals i a l'activitat promocional desenvolupada per l'Administració de la Generalitat i les entitats del seu sector públic instrumental, a través de l'organització d'actes, jornades i altres actuacions d'anàlogues característiques que duguen a terme.  
2. La Comissió s'adscriu a la Presidència de la Generalitat, a través de la secretaria autonòmica amb competències en matèria de promoció institucional.  
Article 2. Funcions  
La Comissió proposarà pautes per a l'elaboració d'accions vinculades a la difusió, promoció i divulgació de les festes i tradicions de la Comunitat, i, a més, tindrà com a funcions:  
a) Assessorar l'Administració de la Generalitat i les entitats integrants del seu sector públic instrumental en l'elaboració d'accions institucionals vinculades a la difusió, promoció, foment i divulgació de les festes i tradicions de la Comunitat.  
b) Debatre i proposar plans i mesures dirigides a impulsar i coordinar la promoció, difusió i divulgació de les festes i tradicions de la Comunitat.  
c) Proposar la realització d'estudis i informes sobre el coneixement i la valoració de les festes i tradicions valencianes, i sobre l'impacte de les accions de promoció i difusió realitzades.  
d) Informar sobre les qüestions que, en relació amb el seu objecte, li siguen plantejades per la presidència de la Comissió.  
e) Estudiar i proposar totes les mesures i accions que considere convenients per a impulsar i millorar la promoció i difusió de les festes i tradicions valencianes.  
f) Aprovar el Reglament de funcionament de la Comissió i acordar la constitució de subgrups de treball.  
  
Article 3. Composició de la Comissió  
1. Seran membres de la Comissió, per part de la Generalitat, les persones titulars de:  
a) La Presidència de la Generalitat, que exercirà la presidència de la Comissió.  
b) La conselleria amb competències en matèria de cultura.  
c) La conselleria amb competències en matèria de participació ciutadana.  
d) La secretaria autonòmica amb competències en matèria de promoció institucional.  
e) La secretaria autonòmica amb competències en matèria d'administració local.  
f) La secretaria autonòmica amb competències en matèria de turisme.  
g) La secretaria autonòmica amb competències en matèria de cultura.  
h) La secretaria autonòmica amb competències en matèria de participació ciutadana.  
i) La direcció general amb competències en matèria de promoció institucional, que exercirà les funcions de secretaria de la Comissió.  
2. Serà membre de la Comissió, en representació de les administracions locals, la persona titular de la presidència de la Federació Valenciana de Municipis i Províncies.  
3. Seran membres de la Comissió, en representació de les entitats organitzadores de festes i organitzacions vinculades:  
a) Una persona designada per cadascuna de les entitats organitzadores de les festes declarades d'interés turístic internacional.  
b) Una persona designada per cadascuna de les entitats organitzadores de les festes declarades d'interés turístic nacional.  
c) Dues persones en representació de les festes d'interés turístic. La proposta d'aquestes serà realitzada de manera successiva i rotatòria per les entitats organitzadores d'aquestes festes, i cada any natural s'establiran, de manera conjunta per les secretaries autonòmiques competents en matèria de turisme i en matèria de promoció institucional, les dues entitats a què correspondrà aquesta funció, seguint l'ordre de major a menor antiguitat en la concessió d'aquest títol.  
d) Una persona designada per la Interagrupació de Falles.  
e) Una persona designada per la Unió Nacional d'Entitats Festeres de Moros i Cristians (UNDEF), entre les persones representants d'entitats de la Comunitat Valenciana.  
f) Una persona designada per la Federació de Societats Musicals de la Comunitat Valenciana (FSMCV).  
4. Cadascuna de les entitats a què s'ha fet referència en l'apartat 3 d'aquest article proposarà la designació de les persones titulars i suplents, que seran nomenades per la presidència de la Comissió.  
En cas que algun dels centres directius a què fa referència l'apartat 1 d'aquest article es trobe vacant, o el seu titular tinga la impossibilitat d'assistir a les sessions de la Comissió, podrà ser substituït per una altra persona representant del seu departament que tinga almenys el rang de director o directora general, després de la comunicació prèvia a la secretaria de la Comissió.  
  
Article 4. Comité Executiu  
1. Per a facilitar el desenvolupament de les funcions de la Comissió, es crea un Comité Executiu que estarà presidit per la persona titular de la secretaria autonòmica que tinga atribuïdes les competències en matèria de promoció institucional.  
2. També formaran part del Comité Executiu les persones titulars de:  
a) La direcció general amb competències en matèria de promoció institucional.  
b) La direcció general amb competències en matèria d'administració local.  
c) La direcció general amb competències en matèria de turisme.  
d) La direcció general amb competències en matèria de cultura.  
e) La direcció general amb competències en matèria de participació ciutadana.  
3. Serà membre del Comité Executiu, en representació de les administracions locals, una persona representant designada per la Federació Valenciana de Municipis i Províncies.  
4. També formaran part del Comité Executiu els membres de la Comissió designats per les entitats festives següents:  
a) La Interagrupació de Falles.  
b) Les Fogueres de Sant Joan.  
c) La Magdalena.  
d) La Unió Nacional d'Entitats Festeres de Moros i Cristians (UNDEF).  
e) La Federació de Societats Musicals de la Comunitat Valenciana (FSMCV).  
5. La Comissió acordarà les atribucions i el règim de funcionament del Comité Executiu, al qual correspondrà, en tot cas, la presa de decisions i el seguiment més immediats dels assumptes que corresponguen a la Comissió, així com les altres funcions que aquesta li encomane.  
  
6. La Secretaria del Comité serà exercida per la persona titular de la direcció general amb competències en matèria de promoció institucional.  
  
Article 5. Règim de funcionament  
1. La Comissió es reunirà una vegada cada sis mesos amb caràcter ordinari i, amb caràcter extraordinari, totes les vegades que siga convocada per la presidència, a iniciativa pròpia o a proposta, almenys, d'una tercera part de les vocalies.  
2. El règim de convocatòries, constitució i adopció d'acords de la Comissió serà el que es dispose en la normativa bàsica reguladora del règim jurídic del sector públic, així com, si escau, en les normes de funcionament que puga aprovar la Comissió.  
3. Per a la constitució vàlida de la Comissió i del Comité Executiu, caldrà la presència de la meitat, almenys, dels seus membres, entre els quals hauran d'incloure's en tot cas les persones que exercisquen la presidència i la secretaria.  
4. Podran assistir a les sessions de la Comissió i del Comité Executiu, amb veu però sense vot, les persones que la presidència estime convenient per raó de la seua competència o coneixement dels assumptes a tractar, bé siga a títol individual o en representació d'altres entitats o institucions.  
5. Per a la vàlida adopció d'acords serà suficient la majoria simple de les persones membres assistents i els empats els dirimirà el vot de qualitat de la presidència.  
6. Tant la Comissió com el Comité Executiu, a proposta de les respectives presidències, podran constituir subgrups de treball per a l'estudi i la proposta de les qüestions que se'ls encomanen, als quals podrà incorporar-se personal funcionari de l'Administració de la Generalitat o altres persones expertes en les matèries de què es tracte.  
  
DISPOSICIONS ADDICIONALS  
  
Primera. Incidència pressupostària  
El compliment i desplegament d'aquest decret no podrà tindre incidència en la dotació dels capítols de despesa establida per la Llei anual de pressupostos de la Generalitat. En tot cas, les necessitats de funcionament de la Comissió i del Comité Executiu hauran de ser ateses per la direcció general competent en matèria de promoció institucional amb els seus mitjans materials i personals.  
  
Segona. Indemnitzacions per assistència  
Els membres de la Comissió i del Comité Executiu que no tinguen la condició de personal al servei de l'Administració de la Generalitat o d'alguna entitat del seu sector públic institucional, podran percebre, amb càrrec al pressupost de la direcció general competent en matèria de promoció institucional, després de realitzar els tràmits oportuns i amb subjecció a l'existència de disponibilitat pressupostària necessària per a la seua cobertura, les despeses de desplaçament que, si escau, requerisca la seua assistència a les sessions del ple, de la comissió permanent o dels grups de treball, d'acord amb el que s'establisca en el Reglament de funcionament. Les quantitats a abonar per aquest concepte no podran ser en cap cas superiors a la quantia que resultaria de l'aplicació de la normativa vigent en matèria d'indemnitzacions per raó del servei al personal de la Generalitat.  
  
Tercera. Constitució de la Comissió  
Prèviament a la sessió constitutiva de la Comissió, la secretaria autonòmica amb competències en matèria de promoció institucional es dirigirà a les entitats organitzadores de festes d'interés turístic a les quals corresponga la designació inicial de les dues vocalies previstes en l'article 3.3.c), perquè comuniquen la seua proposta de persones titulars i suplents.  
  
DISPOSICIONS FINALS  
  
Primera. Desplegament i execució  
1. Correspondrà a la Presidència de la Generalitat adoptar les mesures necessàries per a l'execució d'aquest decret.  
2. La Comissió haurà d'estar constituïda en el termini màxim de tres mesos des de l'entrada en vigor d'aquest decret.  
3. El Reglament de funcionament de la Comissió i del seu comité executiu haurà de ser aprovat pel ple en un termini no superior a sis mesos des de la constitució.  
  
Segona. Efectes  
Aquest decret tindrà efectes des de l'endemà de la publicació en el Diari Oficial de la Generalitat Valenciana.  
  
Contra el present decret, que posa fi a la via administrativa, es podrà interposar recurs potestatiu de reposició, en el termini d'un mes a comptar des de l'endemà de la publicació, d'acord amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats des de l'endemà de la publicació, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 10 de juny de 2022  
  
El president de la Generalitat,  
XIMO PUIG I FERRER